section_heading: Povijest
paragraph_text: Prvi veleslalom vožen je u Italiji 1935. godine. Dugo vremena smatralo se da je prvu veleslalomsku utrku organizirao Günther Langes u ožujku 1935. na Marmoladi. No, talijanski magazin Sciare je pronašao dokaze da je prvi veleslalom ikad organizirao Gianni Albertini, povjerenik za natjecanja Talijanskog skijaškog saveza. Taj prvi veleslalom Albertini je organizirao 19. siječnja 1935. u Mottaroneu. Do toga je došlo spletom okolnosti. Nepovoljni vremenski uvjeti nisu dopuštali odvijanje prvotno zamišljenog spusta. Improvizirao je stazu niz koju su skijaši morali pratiti točno određenu putanju, a zbog male visinske razlike, nekih 300 m, postavio je dvije vožnje.